Solita Solano

**Sarah Wilkinson**, nada en Troy (Nova York) en 1888 e finada en Orgeval (Yvelines) o 22 de novembro de 1975, foi unha escritora, poeta e xornalista estadounidense, coñecida como **Solita Solano**.

## Traxectoria 
esquerda|miniatura
[dereita|miniatura|Solano e Djuna Barnes en París ([Maurice Brange, *Au Café*, 1922).]]
Proviña dunha familia de clase media. Educouse na Emma Willard School de Troy. Tras a morte do seu pai casou co seu noivo da infancia, Oliver Filley. Pasou os seguintes catro anos en Filipinas, a China e o Xapón, onde o seu marido traballou como enxeñeiro. Volveron a Nova York en 1908.

Comezou a traballar como crítica teatral en *New York Tribune* e publicaba como *freelance* en *National Geographic*. Por esa época comezou a utilizar o pseudónimo de Solita Solano.

En 1919 Solano coñeceu a xornalista Janet Flanner en Greenwich Village, coa que comezou unha relación sentimental. En 1921 viaxaron a Grecia e Istanbul, cidade da que Janet Flanner realizaba unha reportaxe para o *National Geographic.* Para entón Solano publicara tres libros, cuxo pouco éxito a fixo volver ao xornalismo. Ao ano seguinte foron a Francia, onde Janet Flanners foi correspondente de *The New Yorker*. Alí uníronse ao círculo intelectual-lésbico de Gertrude Stein, Alice B. Toklas, Natalie Clifford Barney, Romaine Brooks e Djuna Barnes. En 1929 Solano tivo un *affair* con Margaret Anderson, fundadora de *The Little Review*, que chegara a París coa súa amante, a cantante francesa Georgette Leblanc. Esa relación perdurou durante varios anos, aínda que Anderson continuou vivindo con Leblanc.

Por esa época, Janet Flanner comezou a publicar co pseudónimo Genêt a súa serie *Letter from Paris* para *The New Yorker* Ao comezo da segunda guerra mundial (1939) Solano e Flanner volveron a Nova York.

Aos poucos anos Solano abandonou a Flanner, despois que esta comezase unha relación sentimental con Natalia Danesi Murray. Á súa vez Solano comezou outra con Elizabeth Jenks Clark. Solano presentou a Clark á súa anterior parella, Margaret Anderson, cando esta volveu aos Estados Unidos. O trío chegou a ser un grupo íntimo de amigas, o que non impediu que Anderson comezase unha relación con Dorothy Caruso, viúva do cantante Enrico Caruso.

Ao terminar a segunda guerra mundial Solano volveu a Francia, onde residiu até a súa morte.

Durante as décadas de 1930 e 1940 Solano estudou co místico George Gurdjieff, e durante un tempo actuou como a súa secretaria. Pertencía a un grupo *gurdiefiano* coñecido como *The Rope* (con Jane Heap, Margaret Anderson, Kathryn Hulme e Dorothy Caruso). Tras a morte de Gurdjieff (1949), Solano converteuse en líder do grupo, posición que ocupou até a súa propia morte. As súas notas das intervencións de Gurdjieff ante o grupo son o rexistro máis importante da súa personalidade e método.

## Notas 
## Véxase tamén 
### Bibliografía 
*Abbott, Berenice (1981): *Portrait of Solita Solano*, Parasol Press, Ltd.
*Griffin, Gabriele (2002): ''Who's Who in Lesbian and Gai and Writing*, Routledge, Londres.
*Patterson, William Patrick (1998): *Ladies of the Rope: Gurdjieff's Special Left Bank Women's Group*, Arete Pubns
*Weiss,  Andrea (1998): *Paris war eine Frau'', Rowohlt

### Ligazóns externas 
* Gurdjieff and the Women of The Rope